עין איה על שבת ט סב
סב. בריך רחמנא דיה(י)ב (לן) אוריין תליתאי. התורה הנביאים והכתובים מבליטים ביחד את עשרה של תורה דכולא בה. החיים, תורת החיים, העולם, החזון והמציאות כמו שהיא, חזון הזמנים העמים והרוח, הממזג את העולם המציאותי עם החיים המורגשים אלינו ביחד וממצה את מהותם אל תוכיותנו במזיגה פנימית. 
התורה תורת חיים, "ובחרת בחיים". הנביאים חוזי העולם, מוציאים הגות לב ברוח ד' אשר דבר בם, - על הגויים ועל הממלכות, על הבנין ועל ההירוס, על העוברות ועל העתידות. הכתובים ממזגים ברוח עדינותם, קליטת מוסרם ורשימת אופייהם, את החיים עם המצוי העולמי ביחד, והאוריין התליתאי הזה רוח חיים של עולם מלא, אשר [אין] דבר מוזר לו, הכל כלול בו והכל אחוז באריגתו הגדולה, לא יחסר כל בו.
שבת ט סב